Blaha, Ľuboš, poslanec NR SR (2020-10-20):
Vážené pani poslankyne, vážení páni poslanci, dovoľte mi poukázať na dva rozmery dnešného dňa. Prvým je ten, ktorý sa týka samotného zákona, a druhý je ten, ktorý sa týka celoplošného testovania, ale bude to súvisieť. Prvý tento rozmer by som nazval úplne gigantickým pokrytectvom strany SME RODINA a pána Krajniaka osobitne, ale aj pána Kollára ako predsedu strany. Strana SME RODINA zahlasovala tak za minimálnu mzdu na 60 %, ako aj za 13. dôchodok. Hlasovala za obedy zadarmo, hlasovala za všetko, čo išlo z dielne SMER-u z hľadiska sociálneho štátu, lebo sa hrali, akí sú ľavicoví, akí sú sociálni, a dneska tu pripravili najpravicovejší deň v dejinách Slovenska. Dneska zoberú ľuďom všetko. Vyše miliardy euro zoberú ľuďom. Robotníkom, tým najchudobnejším, dôchodcom, našim mamám, našim otcom. Zoberú im vyše miliardy euro, aby mohli dať bankám. Toto je najpravicovejší deň v dejinách Slovenska a ja by som tu teraz mohol dlho hovoriť o tom, aký je rozdiel medzi ľavicou a pravicou, akí sme my keynesiánsky orientovaní, že chceme podporiť kúpyschopnosť obyvateľstva, spotrebu, aby tá ekonomika mohla rásť, aby mali dôvod firmy vyrábať, aby si to ľudia mohli kupovať, toto je ekonomicky veľmi dôležité. To nie je iba sociálna vec, to je aj ekonomicky dôležitá vec, že podporujeme kúpyschopnosť a spotrebu tým, že dávame ľuďom dôchodky, tým, že ľuďom dávame sociálne dávky. Ale chcel by som skôr zdôrazniť to pokrytectvo, tú falošnosť. Ja som počúval špeciálne ministra Krajniaka pred voľbami a hovoril mi, poviem vám to úprimne, zo srdca. V jednej relácii a nedávno mi ju púšťali v Slobodnom vysielači, hovoril, ako je to na Slovensku veľmi zle rozdelené z hľadiska miezd, že tí zamestnanci dostanú také strašné percento tej mzdy, kdežto ten podnikateľ si zoberie dramaticky väčšie percento, ako to je v iných západných štátoch, a že to treba zmeniť a že SMER to neurobil a tak ďalej. Sú len štyri spôsoby v rámci liberálnej trhovej ekonomiky, ako môžte zmeniť pomer miezd. Len štyri. Vymenujme si, lebo keby sme žili v socializme, tak to štát urobí tým, že dá svojim zamestnancom, keďže je jediný vlastník, iné mzdy, ale v kapitalizme máte len štyri spôsoby. Prvý je minimálna mzda. Čo ide robiť minister Krajniak? Ide ju znížiť. Druhý spôsob je – silnejšie odbory. Aby tie odbory mohli vyjednávať, aby mohli bojovať za vyššie mzdy, lebo ten podnikateľ to logicky nebude robiť z nejakej dobrej vôle. Prečo by to robil, že? Prečo by si ukrajoval zo svojho zisku? Čiže silnejšie odbory. Čo robí minister Krajniak? Oberá odbory o ich práva. Sú dneska v uliciach, lebo ani nemôžu byť na tripartite. Dokonca ich chce vyzva... vyhnať zo sociálneho dialógu a dať tam tých svojich pandrlákov, ktorí mu budú odsúhlasovať, čo len chce. Toto je jeho spôsob. Tretí spôsob je Zákonník práce. Čo máte napísané v programovom vyhlásení vlády? Že chcete viac flexibilnosti. To znamená, podnikateľ môže vyšmariť na dlažbu zamestnanca, kedy sa mu zachce. Čiže tretí spôsob – opäť úplne popretie toho, čo pán Krajniak sám hovoril pred voľbami. A štvrtý spôsob – sociálne dávky. To znamená, že prerozdeľovať bohatstvo spoločnosti takým spôsobom, aby to bolo spravodlivé. Dôchodcom ide zobrať stovky miliónov. Toto je pán Krajniak. On sa popiera v priamom prenose. Viete, keby tu sedel pán Sulík, tak poviem, v poriadku, napĺňa svoj neoliberálny program, nech sa páči. My sme ľavičiari, on je pravičiar. Ale tuto pán Krajniak spáchal taký gigantický volebný podvod. Za všetko hlasoval, mal tu ľavicové reči pred voľbami a dneska z neho je horší než Kaník, väčší pravičiar než Kaník. Toto by si ani Kaník nelajzol, to, čo tu dneska pácha pán minister Krajniak, viete, a deje sa to v priebehu jedného dňa. V priebehu jedného dňa zoberiete toľko práv, toľko sociálnych práv ľuďom, čo nedokázal Kaník za štyri roky, a vy to potrebujete prekryť. A práve preto prišiel Igor Matovič s tou myšlienkou celoplošného testovania. Veď to je kolosálny nezmysel. Ničomu to nepomôže. Okrem tej firmy z Trnavy, na ktorú sú prepojení. Ničomu. Vy teraz naženiete ľudí, aby sa vzájomne nakazovali, vy chcete nakaziť celú populáciu. Toto hovoria odborníci. A teraz prečo to robíte? Prečo to Igor Matovič stavia do roviny, že to je referendum o jeho osobe? Preto toto celé robí? Aby prekryl tento deň D z hľadiska sociálnej masakry na Slovensku. Kedysi sme tu mali noc dlhých nožov. Toto je deň prázdnych vačkov. Toto je deň ožobračovania slovenských dôchodcov, slovenských robotníkov a vy to potrebujete prekryť. Potrebujete prekryť vaše škandály. Pán Igor Matovič čo natáral v Bruseli, smeje sa na ňom celý národ, one time, next time, pochopiteľne, to potreboval prekryť. Potreboval prekryť svoj škandál s Arcou, kde zneužíval vlastnú manželku na to, aby sa obohacoval o 600-tisíc euro, a hanbil sa ich spýtať na takúto drobnú sumu. Toto je Igor Matovič. Potreboval to nejakým spôsobom prekryť. Pán Kollár potreboval prekryť, že podvádza svoju Paris s novou frajerkou, ktorá sa volá Nikol a rovnako je transexuálka, pre zmenu rómskeho pôvodu. Toto potreboval prekryť pán Kollár. Potrebovali prekryť prekáračky medzi Sulíkom a Matovičom, že sa im rozpadá vláda. Toto potrebovali prekryť. A potrebovali prekryť aj to, že sú vláda, ktorá sa hrá na slušnú, ale posielajú vodné delá na protestujúcich občanov, že zakázali odborom protestovať, zakázali protestovať všetkým tým, ktorým berú sociálne práva, a keď sa ľudí, ľudia pohli do ulíc, tak na nich poslali vodné delá. Oni, tí veľkí demokrati, ktorí nadávajú Lukašenkovi, že dal vodné delá na ľudí, tak oni posielajú na úplne obyčajných ľudí vodné delá a potom povedia ako každý diktátor, však to nie sú ľudia, to sú zvieratá. Oni ich dehumanizujú. Každý, kto má iný názor, musí byť extrémista, musí byť futbalový chuligán, musí byť zviera a potom ho môžeš zastreliť, ako by to urobil Matovič Peťovi Žigovi. Toto je spôsob ich vedenia politiky. Nehumánny, cynický a arogantný. Všimnite si, že dneska sa nehovorí v žiadnom médiu o tom, že idú ožobračiť ľudí o miliardu eur. Viete, o čom hovoria všetci? O celoplošnom testovaní. O gigantickej spartakiéde, spartakiáde Igora Matoviča. On tu vytvára vojnovú mobilizáciu, armáda v uliciach, ľudia majú strach, boja sa o svoje rodiny, že sa nakazia, a v tejto atmosfére, pochopiteľne, nikoho nezaujíma, čo páchajú na ľuďoch v tomto parlamente. O tom to celé je. Oni potrebovali nájsť zámienku, aby prekryli tento sociálny zločin. Pán minister Krajniak, mám veľké obavy o to, o vašu duševnú integritu, pokiaľ sám nestiahnete v tejto dobe tento zákon, tak si už nemôžete hovoriť, že ste posledný križiak, ale správate sa ako posledný kriminálnik, pretože nemôžete oberať dôchodcov o tie posledné omrvinky, čo majú. To nemôžete urobiť ako človek. Pamätám si tu Igora Matoviča, ktorý sa dobre že nerozplakal. Pamätáte si, keď sme sa tu bavili o poslaneckých platoch, a tu držal tabuľku: 2,70 iba dávate sirotám. Mimochodom, v týchto istých dňoch vy, vaša koalícia dáva 50 centov tým istým deťom, 50 centov, lebo ide o valorizáciu. Takto to funguje. A predstavte si, že by som sa tu dneska rozplakal a hovoril, iba 50 centov dávate tým sirotám a tým deťom, ale bankám dávate 380 mil. Si to predstavte, že toto robil Igor Matovič celé štyri roky v parlamente pri našej vláde, takáto demagógia. Ja dneska hovorím iba fakty, vy reálne oberáte ľudí o vyše miliardy euro. Vyrátali to odborári vyrátali to odborníci. Naozaj je to v súlade s vaším svedomím, páni kolegovia, vy veľkí kresťania? Oberať tých najchudobnejších a dávať tým najbohatším? Páni kolegovia, spamätajte sa. Ďakujem pekne.